সাতকড়ার আদি নিবাস : সাইট্রাস গোত্রের অন্তর্ভুক্ত লেবুজাতীয় এই ফল ভারতের পাহাড়ি এলাকার আদি ফল হিসেবেই গণ্য করা হয়। জানা যায়- আঠারো শতকে সিলেটের সীমান্তের ওপারে ভারতের আসাম রাজ্যে ব্যাপকভাবে ‘সাতকড়া’র চাষ করা হতো। উনিশ শতকের গোড়ার দিকে সীমান্ত পাড়ি দিয়ে ‘সাতকড়া’ বাংলাদেশের সিলেট অঞ্চলে প্রবেশ করে। এলাকার চাষিরা সিলেটের পাহাড়ি ভূমিতে সাতকড়ার চাষ ব্যাপকভাবে শুরু করেন। খুবই অল্প সময়ে সাতকড়া সিলেটবাসীর মন জয় করে নিতে সক্ষম হয়। ফলে অত্র এলাকার মানুষের কাছে সাতকড়া ব্যাপক জনপ্রিয় হয়ে ওঠে। পরবর্তীতে সিলেট বিভাগের তিনটি জেলা যথাক্রমে মৌলভীবাজার, হবিগঞ্জ ও সিলেট জেলার পাহাড়ি অঞ্চলে ‘সাতকড়া’ চাষে ব্যাপক উদ্যোগ হাতে নেয়া হয়। বর্তমানে অত্র অঞ্চলে বিশেষ করে সিলেটের জৈন্তাপুর, গোয়াইনঘাটের জাফলং ছাড়াও এখানকার পাহাড়-টিলায় সাতকড়া চাষ হচ্ছে। এ ছাড়া মৌলভীবাজার জেলার শ্রীমঙ্গল, বড়লেখা ও জুড়ীতে প্রাকৃতিকভাবেই সাতকড়ার চাষ হচ্ছে এবং ভালো ফলনও হচ্ছে। চাহিদা বিবেচনা করে এখানকার সাতকড়া সিলেটের প্রবাসীদের মাধ্যমে বিদেশেও রফতানি হচ্ছে। ‘সাতকড়া’ চাষে খরচ কম এবং সাতকড়ার উচ্চমূল্যের কারণে এ ফলটি অত্যন্ত লাভজনক হওয়ায় অনেকেই ‘সাতকড়া’ চাষে আগ্রহী হয়ে উঠেছেন। যুক্তরাজ্য, যুক্তরাষ্ট্র ও মধ্যপ্রাচ্যের বাঙালি পরিবার বিশেষ করে সিলেটি পরিবারে সাতকড়া ঠাঁই করে নেয়ার কারণে বর্তমানে এ ফলটির বাজারমূল্য অত্যধিক। সপ্তাহের নির্দিষ্ট দিনে অর্থাৎ বাজার দিনে ব্যাপক হারে সাতকড়া তোলা হয় স্থানীয় হাটবাজারে। চড়া মূল্য থাকায় স্থানীয় ক্রেতারা সাতকড়া কিনতে হিমশিম খান বটে। এখানকার প্রতি হালি ভালো মানের হাতকরা ১৫০ টাকা থেকে ২০০ টাকায় বিক্রি হচ্ছে হরদম।